**OБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о измена и допунама Закона о радном времену посаде возила у друмском превозу и тахографима садржан је у члану 97. став 1. тачка 13. Устава Републике Србије, према којем Република Србија уређује и обезбеђује режим и безбедности у свим врстама саобраћаја.

**II. РАЗЛОЗИ ЗА ДОНОШЕЊЕ ЗАКОНА**

Разлози за доношење измена и допуна овог закона су прецизније дефинисање појединих одредаба Закона које су се у примени показале као недовољно јасне као и даље усклађивање његових одредаба са прописима ЕУ.

Овим измена и допунама појашњавају се одредбе које се односе на изузећа од примене овог закона и поједине дефиниције, затим начин коришћења тахографа и картице. Такође, на предлог Агенције за безбедност саобраћаја било је потребно област радионица за тахографе додатно дефинисати. Поред наведеног, надзорни органи и остали субјекти који примењују овај Закон указали су на поједине одредбе закона који отежавају његову примену у пракси. Због тога било је неопходно прецизније уредити и разјаснити поједине одредбе Закон. У складу са наведеним изменама материјалних одредаба Закона усклађене су и казнене мере. Поред наведеног, било је потребно најтеже прекршаје за возаче издвојити у посебан члан и прописати казну у распону у циљу прописивања казнених поена за возача као додатну прекршајну санкцију. Овим изменама и допунама Закона прописане су и најтеже казне за превозника у распону. Све наведене измене и допуне Закона имају циљ унапређење безбедности саобраћаја на путевима.

Усвајањем овог закона извршиће се даље усаглашавањем законодавног система Републике Србије са законодавством Европске уније у области социјалног законодавства и тахографа у друмском саобраћају.

Овај закон биће додатно усклађен са Уредбом ЕУ 165/2014, Уредбом ЕУ 561/2006 и Директивом 2006/22/ЕЗ.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

Чланом 1. Предлога закона о радном времену посаде возила у друмском превозу и тахографима дефинисана је област примене овог закона и изузеци у друмском превозу, у међународном друмском превозу, друмском превозу који се обавља у целини на територији Републике Србије, друмском превозу који се обавља возилима чији је власник или корисник Војска Србије и возилима војних снага других држава и организација које према посебном споразуму користе путеве Републике Србије.

Чланом 2. Предлога закона су измењене и допуњене дефиниције тахографа, аналогног тахографа, дигиталног тахографа, сензора кретања, демонтаже и оправке тахографа и некомерцијалног превоза. Поједине дефиниције су допуњене ради усаглашавања са измењеним прописима Европске уније.

Члан 3. Предлога прописане су измене и допуне појединих ставова првенствено ради даљег усаглашавања са прописима ЕУ које се односе на дневни и недељни одмор и начин коришћења пуног недељног одмора.

Чланом 4. прецизно је прописан начин коришћења потврде о активности возача, одредба која је у претходном периоду представљала проблем у примени.

Чланом 5. Предлога закона прописана је допуна члана 12. Закона како би се возачу омогућило одступање од одредаба које се односе на ноћни рад како би се омогућило возилу да стигне до првог погодног простора за паркирање возила.

Чланом 6. Предлога закона измењен је и допуњен члан 13. Закона првенствено због даљег усаглашавања националног законодавства са Регултивом ЕУ 165/2014.

Чл. 7-9. Предлога закона су измењене и допуњене одредбе које се односе тахографе. Ове одредбе се односе на: начин коришћења тахографа, прописивање дужности превозника да надзорном органу омогући несметано вршење надзора у просторијама превозника и поступање возача у случајевима када је његова картица оштећена или неисправна односно изгубљена или украдена и начин издавања заменске картице и њена важност.

Чланом 10. Предлога закона којим се мења члан 22. Закона прописани су услови за издавање картице возача странцу коме је одобрен привремени боравак дужи од 185 дана у календарској години у Републици Србији. Поред наведеног прописан је нов основ за подзаконски акт којим се прописују ближи услови о поступку издавања, замене, обнове картице, изгледу и садржају захтева за издавање, замену и обнову картице и изглед и садржај картице који доноси министар на предлог Агенције.

Чланом 11. Предлога закона којим се мења члан 31. Закона прецизније се прописују послови радионице.

Чл. 12-14. Предлога закона прописују се одредбе које се односе на услове за издавање дозволе за обављање послова радионице привредном друштву односно јавном предузећу, обавезе привредног друштва односно јавног предузећа коме је решењем одузета дозвола за обављање послова радионице, коме је истекао рок важења дозволе или је престао са радом. Поред тога прописује се дужност радионице у случају када престане да испуњава неки од прописаних услова за рад.

Чланом 15. Предлога закона којим се мења члан 39. став 2. Закона на начин да техничар мора послове радионице обављати савесно, на прописан начин и у складу са одредбама AETR споразума за аналогне и дигиталне тахографе, односно Уредбе (ЕУ) број 165/2014 Европског парламента и Савета и Анекса 1Ц Спроведбене Уредбе Комисије (ЕУ) број 2016/799 за „smartˮ тахографе који су у употреби. Техничар може да обавља посао оправке аналогних тахографа само уколико је за то стручно оспособљен.

Чл. 16-18. Предлога закона прописује се начин обављања послова техничара запосленог у радионици за тахографе и услови за издавање лиценце техничара коју издаје Агенције за безбедност саобраћаја. Поред тога прописује се и увођење регистра о евиденцији о радионицама за тахографе и техничарима, који води Агенција за безбедност саобраћаја.

Чл. 19-24. Предлога закона прописују се одредбе које се односе на надзор за спровођење овог закона и прописа донетих на основу њега. Прописано је овлашћење надзорних органи да санкционишу, издају прекршајни налог против члана посаде возила и превозника за прекршај одредаба овог закона, односно AETR споразума који је уочен на територији Републике Србије. Поред тога прописано је шта обухвата надзор на путу, овлашћење надзорног органа приликом надзора на путу и шта обухвата надзор у просторијама превозника.

Чланом 25. Предлога закона прописују се овлашћења и обавезе Агенција за безбедност саобраћаја приликом вршења стручног надзора над радом радионица за тахографе.

Чл. 26-39. Предлога закона врши се усклађивање казнених мера са изменама начињеним у материјалним одредбама Предлога закона.

Чланом 40. Предлога закона прописано прелазне и завршне одредбе које прописују да ће техничару који има доказ о стручној оспособљености за обављање послова оправке аналогних тахографа издат од произвођача тахографа, односно његовог представника и који има најмање три године радног искуства у обављању послова оправке аналогних тахографа у радионици за тахографе Агенција, на захтев изјављен најкасније у року 30 дана од дана ступања на снагу овог закона, издати Потврду о стручној оспособљености техничара за обављање послова оправке аналогних тахографа.

Поред наведеног, радионице за тахографе које на дан ступања на снагу овог закона имају важећу дозволу за оправку аналогних тахографа настављају да раде а морају да се усагласе са одредбама овог закона у року од једне године од дана ступања на снагу овог закона.

Члaном 41. Предлога закона прописана је одложена примена закона: за новопроизведена возила на која се односи овај закон и која се први пут региструју у Републици Србији након 1. јуна 2026. године морају да имају уграђен СМАРТ тахограф 2. генерације, за употребљавана возила која се први пут региструју у Републици Србији од 01. јануара 2026. године и први пут су регистрована након 1. маја 2006. године да морају да имају уграђен дигитални тахограф, за употребљавана возила која су први пут регистрована у Републици Србији у периоду од 1. јула 2011. године до 31. децембра 2025. године и произведена су након 2006. године а имају уграђен аналогни тахограф да најкасније две године од ступања на снагу овог закона морају да имају уграђен дигирални тахограф одговарајуће генерације и верзије.

Чланом 42. Предлога закона прописан је рок за доношење подзаконских прописа.

Чланом 43. Предлога закона прописан је рок за ступање на снагу закона и то осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА**

За спровођење овог закона није потребно обезбедити додатна финансијска средства у буџету Републике Србије.